“เจ้าพระยามหานคร” ถอนไฟลิ่ง เพื่อเปลี่ยน FA ใหม่
"เจ้าพระยามหานคร" ผู้ดำเนินธุรกิจพัฒนาอสังหาริมทรัพย์ ถอนไฟลิ่งขาย IPO ชั่วคราว เนื่องจากต้องการเปลี่ยน FA ใหม่ จากก่อนหน้านี้มีบล.เอเซีย พลัส เป็น FA คาดสรุป FA ใหม่ได้ในเดือนก.ย.58 อนึ่ง บริษัทได้ยื่น Filing version แรก เมื่อวันที่ 3 ต.ค.56 ต้องการเสนอขายหุ้น IPO จำนวน 250 ล้านหุ้น เข้า SET
5 ส.ค. 2558

ผู้สื่อข่าวรายงานว่า แหล่งข่าวจาก บริษัท เจ้าพระยามหานคร จำกัด (มหาชน) เปิดเผยว่า ขณะนี้บริษัทได้ขอถอนแบบแสดงรายการข้อมูล (ไฟลิ่ง) เสนอขายหุ้นสามัญเพิ่มทุนต่อประชาชนทั่วไปครั้งแรก (IPO) ของบริษัทออกจากการพิจารณาของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ชั่วคราว เนื่องจากบริษัทอยู่ระหว่างหาที่ปรึกษาทางการเงิน (FA) รายใหม่ เพื่อเปลี่ยนจากเดิมที่มี บล.เอเชีย พลัส เป็น FA โดยคาดว่าจะได้ข้อสรุปภายในเดือน ก.ย.นี้
ทั้งนี้ บริษัทยังมีความประสงค์ที่จะขอเข้าจดทะเบียนในตลาดหลักทรัพย์อยู่เช่นเดิม โดยบริษัทคาดว่าจะใช้ผลประกอบการงวดปี 58 ในการพิจารณาเข้าตลาดหลักทรัพย์ฯ เนื่องจากคาดว่าจะออกมาดีกว่าของปี 57 และตามแผนงานบริษัทฯคาดว่าจะสามารถเข้าจดทะเบียนได้ภายในไตรมาส 3/59
อนึ่ง บริษัท เจ้าพระยามหานคร จำกัด (มหาชน) ได้ยื่น Filing version แรก เมื่อวันที่  3 ตุลาคม 2556 เนื่องจากบริษัทมีความต้องการเสนอขายหุ้น IPO จำนวน 250 ล้านหุ้น และมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET)
โดยกลุ่มเจ้าพระยามหานคร ประกอบธุรกิจพัฒนาอสังหาริมทรัพย์เพื่อเป็นที่พักอาศัยเป็นหลัก ได้แก่ คอนโดมิเนียม บ้านจัดสรร ทาวน์เฮ้าส์ ทาวน์โฮม โดยเน้นทำเลที่ตั้งโครงการตามแนวสถานีขนส่งมวลชนระบบรางในเขตกรุงเทพฯและปริมณฑล นอกจากนี้มีพัฒนาอสังหาริมทรัพย์เพื่อให้เช่า และประกอบกิจการรับเหมาก่อสร้าง  โครงการคอนโดมิเนียมระดับราคา 1.5-3.5 ล้านบาท ภายใต้ชื่อ”ชาโตว์ อินทาวน์” “แบงค์คอก เฟ’ลิซ”และ “แบงค์คอก ฮอไรซอน” บ้านเดี่ยวภายใต้ชื่อ “เดอะริช พระราม 2” และ ทาวน์เฮ้าส์ทาวน์โฮมภายใต้ชื่อ  “คาซ่า ยูเรก้า” และ “คาซ่า ดีว่า”
 